******

**QADIN DİALOQ MƏKTƏBİNİN**

**İŞTİRAKÇILARI ÜÇÜN**

**İSTİNAD ŞƏRTLƏRİ**

**Vəzifə: iştirakçı/menti**

1. **RİQC haqqında**

Rasional İnkişaf uğrunda Qadınlar Cəmiyyəti (RİQC) 2002-ci il iyul ayında yaradılmış və 2005-ci il fevral ayında Azərbaycanda qeydiyyata alınmış qeyri-hökumət, qeyri-siyasi və qeyri-kommersiya təşkilatıdır. RİQC qadınların səlahiyyətlərinin artırılması və bərabər iştirakçılığı təşviq etməklə Azərbaycanın inkişafına töhfə vermək missiyasını üzərinə götürərək aktiv qadınları bu çətir altında birləşdirir. RİQC-in missiyası cins, yaş, din, etnik mənsubiyyət əsasında hər hansı bir ayrı-seçkilik, hansısa qrupun və ya fərdin təcrid edilməsi və ya qadağalar olduqda demokratiya, ədalət və inkişafın tam şəkildə əldə edilə bilməyəcəyi inancına əsaslanır. RİQC hər cür ayrı-seçkiliyə və zorakılığa qarşıdır. RİQC-in vizyonu qadınların bərabər hüquq və imkanlardan istifadə etdiyi demokratik və firavan Azərbaycandır. RİQC-in məqsədi Azərbaycanda qadınların səlahiyyətlərini artırmaq və gender bərabərliyini təşviq etməkdir.

RİQC-in 2022-2024 Fəaliyyət Planı 5 sahəni PROQRAM olaraq prioritetləşdirir:

* GENDER BƏRABƏRLİYİ, gender bərabərliyi dəyərlərinin təşviq edilməsi;
* SƏHİYYƏ, qadınların reproduktiv hüquq və sağlamlıqlarının qorunması;
* İQTİSADİ İNKİŞAF, qadın sahibkarlığının inkişafı və dəstəklənməsi;
* SÜLHQURUCULUĞU, qadınların sülhquruculuğunda iştirakının gücləndirilməsi;
* HÜQUQİ MAARİFLƏNDİRMƏ, qadınların insan hüquqları sahəsində bacarıqlarının artırılması.

Qadın Dialoq Məktəbi (QDM) RİQC-in SÜLHQURUCULUĞU proqramına aid layihəsidir və hər il minimum 2 qrup olmaqla dövri formatda fəaliyyət göstərməsi planlaşdırılır.

1. **Vəziyyətin təsviri**

Uzunmüddətli münaqişə tarixinin olması, son illər aktuallaşan sülh müqaviləsi məsələsi Azərbaycanda sülh prosesinə və sülhquruculuğuna yönəlik səylərin armasına səbəb oldu. Bu sahəyə diqqətin artması ilə bərabər sahədəki boşluqlar da görünməyə başladı.

Əsas boşluqlardan biri kimi də münaqişələrin həlli sahəsində çalışan, həll yollarından biri kimi dialoq prosesi ilə bağlı məlumatlı olan ixtisaslı peşəkarların azlığı özünü göstərir. Münaqişənin xüsusilə daha çox kişi dominantlığının olduğu sahə olması, sülh prosesindəki iştirakçılığa dolayısıyla həll yollarının axtarılmasında da qadınların kənarda qalmasına təsir edir.

Bunları nəzərə alaraq RİQC münaqişələrin həllində əhəmiyyətli vasitə olan dialoq prosesinin əsaslı öyrədilməsi üçün təlim proqramına başlayır. Məktəb qadınların bu sahədəki iştirakçılığını artırmaqla onların sülh prosesində iştirakçılığını təşviq edir.

1. **Fəaliyyətlər**

Məktəbin fəaliyyətlərinə daxildir:

* Qadın Dialoq Vasitəçiləri üçün maarifləndirici materialların hazırlanması;
* Qadın Dialoq Vasitəçiləri üçün 9 günlük sertifikatlı təlim kursunun keçirilməsi;
* Məktəbin fərqlənən iştirakçıları üçün 2 aylıq mentorluğun təşkil edilməsi;
* Hər qrup üzrə ən yaxşı mentini Avropada bir həftəlik təqaüd proqramı ilə mükafatlandırılması;
* Qadın Dialoq Vasitəçiləri şəbəkələşməsinin və tərəfdaşlıqlarının stimullaşdırılması.
1. **İştirakçılar**

Qadın Dialoq Məktəbinin iştirakçıları qadınlardır – hal-hazırda fəaliyyət göstərən və ya bu sahədə fəaliyyət göstərmək istəyən istənilən şəxs. Məktəbdə iştirak ödənişsizdir. Seçilmiş namizədlərin təlimlərdə keyfiyyətli və ardıcıl iştirakını təmin etmək üçün onlarla öhdəliklərə dair razılaşma sənədi imzalanacaq.

İştirakçıların mövzu ilə bağlı məlumatlılıq səviyyəsi hər təlim modulundan əvvəl və sonra online sorğu vasitəsilə qiymətləndiriləcək. Qiymətləndirmə nəticələri anonim saxlanılacaq və sadəcə daxili monitorinq və qiymətləndirmə üçün istifadə olunacaq.

Təlim modullarını uğurla bitirən iştirakçılar sertifikatla təltif olunacaq.

1. **Məktəbin mərhələləri**

Məktəbdə iştirak 4 mərhələdən ibarətdir:

* 1. 9 günlük təlim sessiyaları (20 iştirakçı)
	2. Seçilən iştirakçılar üçün 2 aylıq mentorluq proqramı və fərdi Fəaliyyət Planları (10 iştirakçı)
	3. Avropada bir həftəlik təqaüd proqramı (1 iştirakçı)
	4. Qadın Dialoq Vasitəçiləri şəbəkələşməsi və əməkdaşlığı

Qeyd edək ki, iştirakçılardan yalnız 10 nəfər mentorluq proqramına daxil olmaq imkanını əldə edəcək. Bu 10 nəfər təqdim etdikləri Fəaliyyət Planı, təlimdəki akademik inkişaf nəticələri, aktiv və ardıcıl iştirakı əsasında seçiləcək.

* 1. **Təlim proqramı**

Təlimin bütün günlərində və bütün sessiyalarda nizamlı iştirak Məktəbin iştirakçıları üçün **mütləq** şərtdir.

Təlimin metodologiyası təqdimat, müzakirə və qrup işlərinə əsaslanaraq hazırlanıb. Təbiətə zərər vurmama prinsipini əsas götürərək təlim materiallarının, həmçinin şəkillərin iştirakçılara rəqəmsal formatda çatdırılması nəzərdə tutulur. Təlim zamanı istifadə olunacaq qələm və dəftərlər təşkilat tərəfindən təlim kursunun başlanğıcında iştirakçılara təqdim olunacaq.

Təlim kursu 3 moduldan ibarət olacaq və 2 qrup üçün aşağıdakı cədvəl üzrə aparılacaq:

|  |  |  |  |  |
| --- | --- | --- | --- | --- |
| **Gün** | **Mövzu** | **Təlimçi** | **Qrup 1 (tarixlər)** | **Qrup 2 (tarixlər)** |
| **MODUL 1. DİALOQUN VƏ VASİTƏÇİLİYİN ƏSASLARI.** |
| **1** | Dialoq və vasitəçiliyə giriş | Nuriyə Həsənova | 09 dekabr 2024 | 10 dekabr 2024 |
| **2** | Qabaqcıl vasitəçilik texnikaları və onlardan istifadə  | Gülxanım Məmmədova | 10 dekabr 2024 | 11 dekabr 2024 |
| **3** | Vasitəçilik tətbiqində və dialoqda çətinliklər və həlli yolları  | Pünhani Əsgərli | 11 dekabr 2024 | 16 dekabr 2024 |
| **MODUL 2. MÜNAQİŞƏ VƏ SİLAHLI MÜNAQİŞƏLƏRDƏ DİALOQ PROSESİ VƏ VASİTƏÇİLİK.** |
| **4** | Münaqişələrin (konflikt) dinamikasını anlamaq və ona müvafiq vasitəçilik | Asiman QocayevAfaq Nadirli | 16 dekabr 2024 | 17 dekabr 2024 |
| **5** | Silahlı münaqişələrdə dialoq və vasitəçilik  | Əhməd Əlili | 17 dekabr 2024 | 18 dekabr 2024 |
| **6** | Davamlı və dayanıqlı sülh | Fərhad Məmmədov | 18 dekabr 2024 | 19 dekabr 2024 |
| **MODUL 3. DİALOQUN TƏTBİQİ ASPEKTLƏRİ.** |
| **7** | Vasitəçiliyin praktiki tətbiqi  | Fuad Şahbazov | 23 dekabr 2024 | 24 dekabr 2024 |
| **8** | Qadın Dialoq Peşəkarları  | Şəhla İsmayıl  | 24 dekabr 2024 | 25 dekabr 2024 |
| **9** | Dialoq aparanlar üçün ünsiyyət bacarıqları | Coşğun Kərimli | 20 dekabr 2024 | 26 dekabr 2024 |

Təlimin gündəliyi aşağıdakı kimidir:

|  |  |  |  |
| --- | --- | --- | --- |
| *09:30-10:00* | *Qeydiyyat* | *13:00-14:00* | *Nahar fasiləsi* |
| *10:00-11:20* | *Sessiya 1* | *14:00-15:20* | *Sessiya 3* |
| *11:20-11:40* | *Çay fasiləsi* | *15:20-15:40* | *Çay fasiləsi* |
| *11:40-13:00* | *Sessiya 2* | *15:40-17:00* | *Sessiya 4* |

Təlim kursu AF Mall Biznes Mərkəzinin 4-cü mərtəbəsində yerləşən WSpace məkanında keçiriləcək (Səməd Vurğun küçəsi. 34)

* 1. **Mentorluq**

Təlimin iştirakçıları xüsusi metodologiyaya uyğun olaraq RİQC və təlimçilər tərəfindən qiymətləndiriləcək.

Bu qiymətləndirmə əsasında 20 qadından 10-u Mentorluq Proqramına daxil olmaq imkanını əldə edəcək. Mentorluq proqramı həmin iştirakçılara hər mentorla 6 bir saatlıq fərdi sessiyalara (canlı və ya onlayn) qoşulmaq imkanı verəcək.

Mentorluq proqramı seçilmiş mentorlarla mentilərin həyata keçirmək istədikləri Fəaliyyət Planına əsasən təşkil ediləcək.

* 1. **Avropada bir həftəlik təqaüd proqramı**

Müəyyən edilmiş qiymətləndirmə meyarlarına əsasən ən yaxşı performans göstəricilərinə malik bir menti üçün mükafat nəzərdə tutulub. Müsbət təcrübələrin öyrənilməsi və beynəlxalq əlaqələri gücləndirmək üçün seçilmiş mentiyə RİQC tərəfindən Avropada (ölkə dəqiqləşdiriləcək) mediasiya ilə bağlı çalışan mühüm maraqlı tərəflərlə görüşmək üçün bir həftəlik təqaüd proqramı təşkil olunacaq.

Təqaüd proqramı 2026-cı ildə RİQC tərəfindən 2024-2025-2026-cı illərdə (hər qrupdan bir iştirakçı) qalib seçilmiş iştirakçılar üçün təşkil olunacaq və onları həmin səfərdə RİQC-in bir nümayəndəsi müşayiət edəcək. Mükafatlandırılan iştirakçıların bütün səyahət və yaşayış xərcləri RİQC tərəfindən ödəniləcək.

* 1. **Şəbəkələşmə və əməkdaşlıq**

RİQC Məktəbin məzunları üçün şəbəkələşmə görüşləri, panel müzakirələri, dövlət qurumlarına səfərlər, sahə üzrə mütəxəssislərlə dəyirmi masa müzakirələri kimi tədbirlər təşkil edəcək. Bu haqda iştirakçılara ətraflı məlumat müvafiq zamanlarda təqdim olunacaq.

1. **Məktəbin mütəxəssisləri**

Məktəbin mütəxəssisləri aşağıdakı göstəriclərə əsasən seçilmiş öz sahələrinin peşəkarlarıdır:

* İnsan haqları dəyər və prinsiplərinə sadiq olması;
* Məktəbin tematik sahələrindən biri üzrə ali təhsilinin olması;
* Məktəbin tematik sahələrindən biri üzrə ən azı 5 il iş təcrübəsinin olması;
* Mükəmməl Azərbaycan dili biliyinin olması;
* Məktəbin seçilmiş iştirakçılarına mentorluq etmək imkanına malik olması;
* Müasir kommunikasiya vasitələrindən istifadə bacarığının olması;
* Çevik olması və ehtiyac anında dəyişən şərt və ehtiyaclara uyğunlaşması.

Məktəbin mütəxəssisləri təlimçi (təlim kursu mərhələsində) və mentor (10 iştirakçı üçün mentorluq mərhələsində) rolunu yerinə yetirəcəklər.

1. **Müraciət qaydası**

Məktəbin bütün mərhələlərində iştirak etməkdə maraqlı olan şəxslər aşağıdakı sənədləri ward.azerbaijan@gmail.com ünvanına **6 dekabr 2024-cü** il tarixindən gec olmayaraq göndərməklə müraciət edə bilərlər:

* Ərizə forması (qoşmada)
* CV (sərbəst forma)

Əlavə məlumat üçün əlaqə: Aytan Jabrayilova, proqram rəhbəri

Rasional İnkişaf Uğrunda Qadınlar Cəmiyyəti (RİQC)

Afiyəddin Cəlilov küç. 26, mən. 98, AZ1025, Bakı, Azərbaycan

Tel: (+994 12) 490 40 44

Mobil tel: (+994 99) 966 11 66

1. **Məlumatlandırma**

Göndərilən sənədlər təşkilatçılar tərəfindən dəyərləndiriləcək. Qəbul alan və almayan bütün müraciətçilərə nəticələrlə bağlı email vasitəsilə məlumat göndəriləcək.